**PASKAIDROJUMA RAKSTS**

**Madonas novada pašvaldības 2025. gada \_\_\_. \_\_\_\_ saistošajiem noteikumiem Nr. \_\_\_**

 **“Madonas novada pašvaldības līdzfinansējuma piešķiršanas kārtība daudzdzīvokļu dzīvojamo māju energoefektivitātes pasākumu veikšanai, renovācijai un tām piesaistīto zemes gabalu labiekārtošanai”**

|  |  |
| --- | --- |
| Paskaidrojuma raksta sadaļas | Norādāmā informācija |
| Saistošo noteikumu mērķis un izdošanas nepieciešamības pamatojums | Administratīvo teritoriju un apdzīvoto vietu likuma Pārejas noteikumu 33.8 punkts nosaka, ka 2025. gada pašvaldību vēlēšanās ievēlētā Madonas novada dome izvērtē novadu veidojošo bijušo pašvaldību pieņemtos saistošos noteikumus un pieņem jaunus novada saistošos noteikumus. Līdz novada saistošo noteikumu spēkā stāšanās dienai, bet ne ilgāk kā līdz 2025. gada 31. decembrim ir spēkā novadu veidojošo bijušo pašvaldību saistošie noteikumi. Ņemot vērā minēto normu, ir nepieciešams līdz 2025. gada 31. decembrim pieņemt jaunus Madonas novada pašvaldības (turpmāk – pašvaldība) saistošos noteikumus “Madonas novada pašvaldības līdzfinansējuma piešķiršanas kārtība daudzdzīvokļu dzīvojamo māju energoefektivitātes pasākumu veikšanai, renovācijai un tām piesaistīto zemes gabalu labiekārtošanai” (turpmāk – saistošie noteikumi).Likuma “Par palīdzību dzīvokļa jautājuma risināšanā” 27.2 panta otrā daļa nosaka, ka pašvaldība var sniegt palīdzību dzīvojamās mājas īpašniekam (īpašniekiem) vai dzīvokļu īpašniekiem mājas renovācijai, energoefektivitātes pasākumu veikšanai, kā arī mājai piesaistītā zemesgabala labiekārtošanai. Šī panta piektā daļa nosaka, ka kārtību, kādā tiek sniegta minētā palīdzība, un palīdzības apmēru nosaka pašvaldība savos saistošajos noteikumos.Saistošo noteikumu mērķis ir noteikt kārtību, kādā pašvaldība piešķir līdzfinansējumu daudzdzīvokļu dzīvojamo māju energoefektivitātes pasākumu veikšanai, daudzdzīvokļu dzīvojamai mājai piesaistītā zemesgabala labiekārtošanai, daudzdzīvokļu dzīvojamo māju renovācijas pasākumiem, ja to tehniskais stāvoklis normatīvajos aktos noteiktajā kārtībā atzīts par bīstamu cilvēku dzīvībai vai veselībai, kā arī līdzfinansējuma apmēru un tā piešķiršanas nosacījumus. |
| Saistošo noteikumu fiskālā ietekme uz pašvaldības budžetu | Saistošo noteikumu īstenošanas fiskālās ietekmes prognoze uz pašvaldības budžetu – saistošo noteikumu izpilde notiks pašvaldības kārtējā gada budžeta ietvaros; nav attiecināms uz ieņēmumu daļu; izdevumu daļu nav iespējams precīzi aprēķināt, jo tā ir atkarīga no saistošo noteikumu ietvaros atbalstāmo aktivitāšu skaita un apjoma, pašvaldībā iesniegto iesniegumu skaita un komisijas lēmuma par atbalsta piešķiršanu; nav paredzēta ietekme uz citām pozīcijām budžeta ieņēmumu vai izdevumu daļā; nav nepieciešami papildu resursi sakarā ar jaunu institūciju vai darba vietu veidošanu, lai nodrošinātu saistošo noteikumu izpildi. |
| Saistošo noteikumu sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Sociālā ietekme – sociālā ietekme ir ilgtermiņa sociālas pārmaiņas. Līdzfinansējuma piešķiršana daudzdzīvokļu dzīvojamo māju iedzīvotājiem nodrošina iespēju dzīvot energoefektīvākos mājokļos, ar sakoptu apkārtējo vidi, ietaupot personīgos finanšu līdzekļus. Ietekme uz vidi – energoefektīvas ēkas būtiski samazina ietekmi uz vidi, energoauidta veikšana, tehniskās dokumentācijas izstrāde ir būtisks solis, lai tiktu veikti energofektivitātes pasākumi daudzdzīvokļu dzīvojamajām mājām. Ietekme uz iedzīvotāju veselību – tiek sniegta iespēja saņemt līdzfinansējumu – vides pieejamības nodrošināšanai; rotaļu laukumu izveidei, kas vairo bērnu fiziskās aktivitātes vaigā gaisā; kvalitatīvi piebraucamie ceļi, gājēju celiņi un velonovietnes.Ietekme uz uzņēmējdarbības vidi pašvaldības administratīvajā teritorijā – tiek paplašinātas uzņēmējdarbības iespējas gan dokumentācijas, gan būvniecības darbu realizācijā pašvaldības administratīvajā teritorijā.Ietekme uz konkurenci – ar saistošajiem noteikumiem konkurence netiek kavēta, ierobežota un deformēt. |
| Saistošo noteikumu ietekme uz administratīvajām procedūrām un to izmaksām gan attiecībā uz saimnieciskās darbības veicējiem, gan fiziskajām personām un nevalstiskā sektora organizācijām, gan budžeta finansētām institūcijām | Daudzdzīvokļu dzīvojamo māju biedrību vai apsaimniekotāju pieteikumi līdzfinansējuma saņemšanai tiek izskatīti ar pašvaldības domes lēmumu izveidotā komisijā, kura pieņem lēmumu par atbalsta piešķiršanu un tā apmēru, ievērojot saistošo noteikumu nosacījumus.Papildu administratīvo procedūru izmaksas nav paredzētas. |
| Saistošo noteikumu ietekme uz pašvaldības funkcijām un cilvēkresursiem | Nav nepieciešams veidot jaunas institūcijas, darba vietas, paplašinot esošo institūciju kompetenci, lai nodrošinātu saistošo noteikumu izpildi. |
| Saistošo noteikumu izpildes nodrošināšana | Saistošo noteikumu izpildi nodrošinās Madonas novada pašvaldības Centrālās administrācijas Nekustamo īpašumu un teritoriālās pārvaldības nodaļai. |
| Saistošo noteikumu prasību un izmaksu samērīgumu pret ieguvumiem, ko sniedz mērķa sasniegšana | Saistošo noteikumu prasības ir samērīgas pret ieguvumiem, ko sniedz mērķa sasniegšana, jo daudzdzīvokļu dzīvojamo māju dzīvokļu īpašniekiem būs iespēja saņemt pašvaldības līdzfinansējuma energoefektivitātes pasākumu veikšanai daudzdzīvokļu dzīvojamā mājā, kā arī daudzdzīvokļu dzīvojamajām mājām piesaistīto zemesgabalu labiekārtošanai un daudzdzīvokļu dzīvojamo māju renovācijai.Saistošie noteikumi ir piemēroti iecerētā mērķa sasniegšanai un paredz tikai to, kas ir vajadzīgs minētā mērķa nodrošināšanai. |
| Saistošo noteikumu izstrādes gaitā veiktās konsultācijas ar privātpersonām, saņemtais sabiedrības viedoklis | Atbilstoši [Pašvaldību likuma](https://likumi.lv/ta/id/336956-pasvaldibu-likums) [46. panta](https://likumi.lv/ta/id/336956-pasvaldibu-likums#p46) trešajai daļai, lai informētu sabiedrību par saistošo noteikumu projektu un dotu iespēju pašvaldības iedzīvotājiem izteikt viedokli, saistošo noteikumu projekts no 2025. gada 29. augusta līdz 2025. gada 12. septembrim tika publicēts pašvaldības oficiālajā tīmekļvietnē www.madona.lv sadaļas “Dokumenti” apakšsadaļā “Saistošo noteikumu projekti”. Iedzīvotāju priekšlikumi un pretenzijas netika saņemtas.  |

Madonas novada pašvaldības domes priekšsēdētājs A. Lungevičs